CELEX: 62021TN0600
Language: sk
Date: 2021-09-20 00:00:00
Title: Vec T-600/21: Žaloba podaná 20. septembra 2021 – WS a iní/Frontex

29.11.2021   
            
            
               SK
            
            
               Úradný vestník Európskej únie
            
            
               C 481/32
            
         
      Žaloba podaná 20. septembra 2021 – WS a iní/Frontex
      (Vec T-600/21)
      (2021/C 481/46)
      Jazyk konania: angličtina
      
         Účastníci konania
      
      
         Žalobcovia: WS a 5 ďalších žalobcov (v zastúpení: A. van Eik a L.-M. Komp, advokáti)
      
         Žalovaná: Európska agentúra pre pohraničnú a pobrežnú stráž
      
         Návrhy
      
      Žalobcovia navrhujú, aby Všeobecný súd:
      
                  —
               
               
                  rozhodol, že Agentúra je podľa článku 268 a článku 340 ods. 2 ZFEÚ zodpovedná za škodu, ktorú Agentúra spôsobila žalobcom,
               
            
                  —
               
               
                  rozhodol, že došlo k dostatočne závažnému porušeniu povinností, ktoré Agentúre vyplývajú z článkov 16, 22, 26, 28, 34 a 72 nariadenia 2016/1624, z etáp 1 – 5 štandardizovaných operačných postupov a z článku 4 kódexu správania, ktoré žalobcom priznávajú práva tak, ako sú zakotvené v článkoch 1, 4, 18, 19, 24, 41 a 47 Charty základných práv EÚ, a k dostatočne závažnému porušeniu základných práv žalobcov stanovených v článkoch 1, 4, 18, 19, 24, 41 a 47 Charty základných práv EÚ zo strany Agentúry, ktorá tým pádom priamo spôsobila ujmu, ktorú žalobcovia utrpeli,
               
            
                  —
               
               
                  uložil Agentúre povinnosť nahradiť škodu, ktorá vznikla žalobcom v priamom dôsledku protiprávneho konania Agentúry, ktorá v septembri 2021 dosahuje sumu 96 212,55 eura z dôvodu majetkovej ujmy, ktorá sa má zvýšiť o úroky splatné ku dňu zaplatenia náhrady, a sumu 40 000 eur z dôvodu nemajetkovej ujmy, ktorá sa má zvýšiť o úroky splatné ku dňu zaplatenia náhrady, a to v plnej výške, ako je uvedená vyššie, alebo čiastočne, ako jej výšku určí Všeobecný súd,
               
            
                  —
               
               
                  uložil Agentúre povinnosť nahradiť trovy konania, ktoré žalobcom vznikli v súvislosti s týmto konaním, zvýšené o úroky,
               
            
                  —
               
               
                  všetky sumy musia byť uhradené do dvoch týždňov od dátumu rozhodnutia a zvýšené o úroky za každý deň omeškania.
               
            
         Dôvody a hlavné tvrdenia
      
      Na podporu svojej žaloby žalobcovia uvádzajú osem žalobných dôvodov.
      
                  1.
               
               
                  Prvý žalobný dôvod je založený na tom, že Agentúra neposúdila riziká, ako sa vyžaduje podľa článku 34 nariadenia 2016/1624 (1), článkami 18 a 19 Charty EÚ a etapami 1 a 2 štandardizovaných operačných postupov. (2)
                  
               
            
                  2.
               
               
                  Druhý žalobný dôvod je založený na tom, že agentúra neprijala opatrenia, o ktorých bolo možné rozumne predpokladať, že zmiernenia závažné riziká pre základné práva, ako to vyžaduje článok 34 nariadenia 2016/1624, články 18 a 19 Charty základných práv EÚ a etapa 1 bod 2 štandardizovaných operačných postupov.
               
            
                  3.
               
               
                  Tretí žalobný dôvod je založený na tom, že Agentúra nevypracovala (dostatočne podrobný) operačný plán, ako to vyžadujú články 16 a 34 nariadenia 2016/1624, články 18 a 19 Charty základných práv EÚ a etapa 2 štandardizovaných operačných postupov.
               
            
                  4.
               
               
                  Štvrtý žalobný dôvod je založený na tom, že Agentúra uskutočnila návratovú operáciu takým spôsobom, že v rozpore s článkami 22, 25, 28 a 34 nariadenia č. 2016/1624, článkami 18 a 19 Charty základných práv EÚ, etapy 3 štandardizovaných operačných postupov a článkom 4 ods. 3 písm. a) Kódexu správania (3) nebolo možné porušenia základných práv zaznamenať ani oznámiť.
               
            
                  5.
               
               
                  Piaty žalobný dôvod je založený na tom, že Agentúra neprijala v reakcii na jasne viditeľné porušenia článkov 1, 4 a 24 Charty základných práv EÚ žiadne opatrenia, čím porušila články 22 a 34 nariadenia 2016/1624 a článok 4 kódexu správania.
               
            
                  6.
               
               
                  Šiesty žalobný dôvod je založený na tom, že Agentúra nezabezpečila účinné monitorovanie spoločnej návratovej operácie, ako sa vyžaduje podľa článkov 28 a 34 nariadenia 2016/1624.
               
            
                  7.
               
               
                  Siedmy žalobný dôvod je založený na tom, že Agentúra nevyhodnotila návratovú operáciu, ako to požadujú články 26 a 28 nariadenia 2016/1624 a etapy 4 a 5 štandardizovaných operačných postupov.
               
            
                  8.
               
               
                  Ôsmy žalobný dôvod je založený na tom, že agentúra riadne nezohľadnila sťažnosť žalobcov v rámci mechanizmu vybavovania individuálnych sťažností, ako to vyžadujú články 34 a 72 nariadenia 2016/1624, článok 10 Pravidiel pre mechanizmus vybavovania sťažností (4) a články 41 a 47 Charty základných práv EÚ.
               
            
         (1)  Nariadenie Európskeho parlamentu a Rady (EÚ) 2016/1624 zo 14. septembra 2016 o [E]urópskej pohraničnej a pobrežnej stráži, ktorým sa mení nariadenie Európskeho parlamentu a Rady (EÚ) 2016/399 a ktorým sa zrušuje nariadenie Európskeho parlamentu a Rady (ES) č. 863/2007, nariadenie Rady (ES) č. 2007/2004 a rozhodnutie Rady 2005/267/ES (Ú. v. EÚ L 251, 2016, s. 1).
      
         (2)  Rozhodnutie výkonného riaditeľa č. 2012/87 o prijatí štandardných operačných postupov agentúry Frontex na zabezpečenie dodržiavania základných práv pri spoločných operáciách a pilotných projektoch z 19. júla 2012.
      
         (3)  Rozhodnutie výkonného riaditeľa č. 2013/67 o Kódexe správania pre spoločné návratové operácie koordinované agentúrou Frontex zo 7. októbra 2013.
      
         (4)  Rozhodnutie výkonného riaditeľa č. R-ED-2016-106 o mechanizme vybavovanie sťažností zo 6. októbra 2016.